Μαξιμιανός

Ο Μάρκος Αυρήλιος Βαλέριος Μαξιμιανός Ηράκλειος, λατιν.: Marcus Aurelius Valerius Maximianus HerculiusΣτην κλασική λατινική, το όνομα του Μαξιμιανού θα γραφόταν ως MARCVS AVRELIVS VALERIVS MAXIMIANVS HERCVLIVS AVGVSTVS. (250 - Ιούλιος 310) ήταν Ρωμαίος Αυτοκράτορας της Δύσης από το 285 έως το 305. Ήταν Καίσαρας (από τον Ιούλιο του 285), μετά Αύγουστος (συναυτοκράτορας, από τον Απρίλιο του 286 μέχρι τον Μάιο του 305) της Δυτικής Ρωμαϊκής Αυτοκρατορίας. Μοιράστηκε τον τελευταίο τίτλο του με Αυτοκράτορα και ανώτερό του, τον Διοκλητιανό στην Ανατολή, του οποίου ο πολιτικός εγκέφαλος συμπλήρωνε τη στρατιωτική δύναμη του Μαξιμιανού.

Η ενθρόνισή του και οι πρώτες μάχες
Ο Μαξιμιανός εγκαταστάθηκε στους Τρεβήρους (Τρηρ), αλλά πέρασε τα περισσότερα χρόνια της ζωής του σε εκστρατείες. Στο τέλος του καλοκαιριού του 285, κατέπνιξε τις ανταρσίες που είχαν λάβει χώρα στη Γαλατία. Από το 285 και για τρία χρόνια, πολεμούσε γερμανικά φύλα κατά μήκος του ποταμού Ρήνου. Ξεκίνησε το 288 με τον Διοκλητιανό μία εκστρατεία καμμένης γης στα εδάφη των Αλεμάνων, εξασφαλίζοντας προσωρινώς την άμυνα των βορείων επαρχιών κατά μήκος του Ρήνου.

Οι αποσχίσεις, οι κατακτήσεις στην Ιβηρική και οι εισβολείς
Ο Καραύσιος, που τον είχε διορίσει να αστυνομεύει τα νησιά της Μάγχης, εξεγέρθηκε το 286, προκαλώντας την απόσχιση των επαρχιών της Βρετανίας και της βορειοδυτικής Γαλατίας. Ο Μαξιμιανός απέτυχε να εκδιώξει τον Καραύσιο, και ο κατακτητικός του στόλος καταστράφηκε από καταιγίδες το 289 ή το 290. Ο υφιστάμενός του ο Κωνστάντιος Α΄ ο Χλωρός εκστράτευσε εναντίον του Αλλέκτου, όσο ο Μαξιμιανός βρισκόταν στη γραμμή τής μάχης στο Ρήνο. Ο αρχηγός των ανταρτών εκδιώχθηκε το 296, και ο Μαξιμιανός μετέφερε τα στρατεύματά του νότια στις επαρχίες της Ιβηρίας και της Μαυριτανίας, για να πολεμήσει τους Μαυριτανούς πειρατές και τους Βέρβερους εισβολείς αντίστοιχα.

Η παραίτηση η επιστροφή και η εκ νέου διεκδίκηση
Όταν οι εκστρατείες έλαβαν τέλος το 298, αναχώρησε για την Ιταλία, όπου έζησε με ανέσεις μέχρι το 305. Κατ' εντολή του Διοκλητιανού, ο Μαξιμιανός παραιτήθηκε την 1 Μαΐου του 305. Τη θέση του Αυγούστου της Δύσης έλαβε ο Κωνστάντιος Α΄ ο Χλωρός.

Στα τέλη του 306 ο Μαξιμιανός ξαναπήρε (από μόνος του) τον τίτλο του Αυγούστου, και βοήθησε τον γιο του Μαξέντιο, που αυτοανακηρύχθηκε αύγουστος στην Ιταλία. Τον Απρίλιο του 307 επιχείρησε να εκθρονίσει τον γιό του, όμως απέτυχε, και κατέφυγε στην Αυλή τού διαδόχου τού Κωνστάντιου Α΄ του Χλωρού, του Κωνσταντίνου Α΄ στους Τρεβήρους. Το Νοέμβριο του 308 στη σύνοδο όλων των Αυγούστων στο Καρνούντο, ο Διοκλητιανός και ο διάδοχός του Γαλέριος υποχρέωσαν τον Μαξιμιανό να εγκαταλείψει τις προσπάθειές του για τη διεκδίκηση του θρόνου.

Το τέλος
Στις αρχές του 310, ο Μαξιμιανός επιχείρησε να αρπάξει τον τίτλο από τον Κωνσταντίνο Α΄, ενώ ο Αυτοκράτορας βρισκόταν σε εκστρατεία στον Ρήνο. Λίγοι τον υποστήριξαν, και αιχμαλωτίστηκε στην Μασσαλία. Ο Μαξιμιανός αυτοκτόνησε τον Ιούλιο του 310 με εντολή του Κωνσταντίνου Α΄. Κατά την διάρκεια του πολέμου μεταξύ Μαξεντίου και Κωνσταντίνου Α΄, η εικόνα του Μαξιμιανού εκκαθαρίστηκε από τους δημόσιους χώρους. Ωστόσο, αφού ο Κωνσταντίνος Α΄ εκδίωξε και σκότωσε τον Μαξέντιο (28 Οκτωβρίου 312 στη Μιλβία Γέφυρα, βόρεια της Ρώμης), η εικόνα του Μαξιμιανού αποκαταστάθηκε και αυτός αποθεώθηκε.

Οικογένεια
Νυμφεύτηκε την Ευτροπία, και είχε τέκνα:
 Μαξέντιος 278-312, Ρωμαίος Αυτοκράτορας της Δύσης.
 Φαύστα 289-326, παντρεύτηκε τον Κωνσταντίνο Α΄ Αυτοκράτορα των Ρωμαίων.

Γενεαλογία Τετραρχών

Παραπομπές

 Εξωτερικοί σύνδεσμοι 

Κατηγορία:Ρωμαίοι αυτοκράτορες